《次七夕游松江韵》
宋代·叶茵

谪仙歌洞庭，坡翁赋赤壁。
逢时汗漫游，元不计何夕。
慨慷睎英汗，老大谩凄恻。
矧兹笠泽区，万顷混空碧。
一苇纵所知，卧虹控秋色。
云軿驾双星，银潢几经历。
柳州乞巧文，我欲为已易。
邂逅竹林贤，胸次小八极。
气胜棋声高，量宽酒杯窄。
载笑轻公侯，一閒抵金璧。
多谢简斋孙，遗诗话平昔。
二雏掖吾旁，对景亦自得。
仿佛真率会，相与鄙肉食。
驻睇芙蕖边，拟卜子云宅。
清风继三高，名利焉能役。
因夸江上人，有此坐中客。

作者简介：吴江笠泽人，字景文。不慕荣利，萧闲自放，名其所居曰“顺适堂”，与徐玑、林洪相唱和。其诗闲雅清矫，与魏野、林逋风格相近，如《古意》、《竹风水月》等多为淡泊清雅之作。著《顺适堂吟稿》五卷。